Gesin op Pta-kleinhoewe oorval, vasgebind | Maroela Media
Die skuifdeur wat oopgebreek is. Foto: Verskaf
'n Gesin van ses is Woensdag in die vroeë oggendure op 'n kleinhoewe buite Centurion aangeval en beroof in 'n gebied waar daar tans hoë spanning heers weens dreigende onwettige grondgrypgevalle.
Ian Cameron, AfriForum se hoof van gemeenskapsveiligheid, het Woensdag vanaf die kleinhoewe in die Knoppieslaagte tussen Olievenhoutbosch en Erasmia aan Maroela Media gesê die aanval het omstreeks 01:00 plaasgevind.
"Volgens die gesin het vyf gewapende verdagtes toegang tot die huis verkry deur 'n glasskuifdeur oop te breek. 'n Man en vrou, vermoedelik in hul 60's, hul twee kinders, 'n seun en dogter in hul laat 20's, en twee laerskoolkinders, 'n seun en 'n meisie, bly in die huurhuis op die kleinhoewe waar die aanval plaasgevind het," het hy gesê.
Die vyf verdagtes het die inwoners in afsonderlike kamers oorweldig en daar vasgebind terwyl hulle die huis geplunder het.
Die verdagtes was sowat 'n uur en 'n half in die huis doenig, waarna hulle na bewering op die toneel hul buit onder mekaar verdeel het.
Hulle het met onder meer geld, juwele, klere en selfone van die toneel gevlug en is steeds soek.
Volgens Cameron is die gesin getraumatiseerd, maar ongedeerd. "Die jong vrou is wel tydens die voorval aangerand. Sy kon omstreeks 02:20 daarin slaag om haarself te bevry, waarna sy hulp van AfriForum se buurtwag ontbied het."
AfriForum staan die gesin by met berading.
Die Erasmia-polisie is na die toneel ontbied en ondersoek die voorval.
Kapt. Augustinah Selepe, polisiewoordvoerder, het aan Maroela Media gesê die ondersoekspan is steeds op die toneel en sal eers die presiese sake wat ondersoek word kan bevestig sodra die polisiebeamptes die saak registreer.
Cameron het gesê dit is in dié stadium moeilik om te sê of die voorval verband hou met onwettige grondgrypgevalle oor die naweek in die Olievenhoutbosch-omgewing.
"Voorlopige ondersoek dui daarop dat die aanval nie met die grondgrype verband hou nie, maar die moontlikheid kan egter nie uitgesluit word nie en sal met nadere ondersoek vasgestel kan word. Dit is egter belangrik om te weet dat die grondgrype in die gebied wel 'n klimaat skep vir die verhoging van geweld," het Cameron gesê.
Maroela Media het vroeër berig die Tshwane- en Johannesburg-metropolisie moes die afgelope naweek bontstaan toe chaos op verskeie plekke in Gauteng losgebars het nadat plakkers onwettig grond begin beset het.
In die omgewing van Olievenhoutbosch naby Rooihuiskraal en Blue Hill naby Midrand was die situasie veral gespanne nadat plakkers erwe begin uitmerk het. Sr.supt. Isaac Mahamba, woordvoerder van die Tshwane-metropolisie (TMPD), het vroeër aan Maroela Media gesê daar is erwe "uitgedeel" aan enkelinge, maar geen strukture is glo opgerig nie.
Die metropolisie monitor steeds die situasie in die gebied en het voornemende plakkers gewaarsku dat die metropolisie binne die wet sal optree en plakkershutte sal verwyder.
Solly Msimanga, burgemeester van die Tshwane-metro, het ook sy stem teen onwettige grondgrype dik gemaak en gewaarsku dat die metro sal ingryp.
Gauteng grondgrype grondhervorming grondonteiening misdaad plaasaanvalle
Die mense is gelukkig om nog te lewe! Alle huisbewoners behoort ook veiligheidshekke aan te bring waar die slaapkamers van die res van die huis geskei word.
Ai gesin, ek is so jammer om te hoor van julle vreeslike trauma.
Ek dink aan julle en hoop die wonde – ook – sielkundig genees gou.
Gaan lè klagtes teen Malema. Hy is die oorsaak van dit.
Die ware begin van ons Boere se einde… maar ons bly steeds onderhandel, praatjies maak en petisies teken…
Voel rerig jammer vir die mense op die kleinhoewe en wat met hulle gebeur het. Dit is egter net die begin. Dit wil voorkom asof hulle alreeds die gebied vir hulself toegeien het en ongelukkig gaan die kleinhoewe bewoners in daai omgewing nou probleme ondervind met misdaad. Die enigste manier om dit nou te bekamp is om van die grondbesetters ontslae te raak en hulle uit die gebied te dryf. Beter polisiëring gaan ook in die gebied moet plaasvind deur onder andere die SAP, weermag, burgerregte organisasies en gemeenskaporganisasies (CPF) anders gaan daar spoedig berigte wees van moord in daai… Lees meer »